वाळपयः फाटल्या 24 वरांत सत्तरी म्हालांत स कडेन झाडां पडलीं. हाका लागून वीज खात्याचे मालमत्तेचें लुकसाण जाल्ल्याची म्हायती मेळ्ळ्या.
 वाळपय वाठारांतले एके टांकयेंत पडिल्ले म्हशीक उजो पालोवपी दळाच्या जवानांनी जीवदान दिलें. चोर्ला वाठारांत दोन कडेन झाडां पडिल्ल्यान कांय प्रमाणांत येरादारीक आडखळ जाली. मात उजो पालोवपी दळाच्या जवानांनी ताकतिकेन वचून रस्त्या वयलीं झाडां कुशीक काडून येरादारीक वाट मेकळी करून दिली.
 मेळिल्ले म्हायती प्रमाण फांतोडेर 6 वरांचेर पर्यां तपासणी नाक्या लागसार रानवटी झाड पडिल्ल्यान दोडामार्ग वचपी रस्तो येरादारी खातीर बंद जालो. सेनवारा दनपारां 12 वरांच्या सुमाराक केरी चोर्ला मार्ग वाठारांत जांभूळ तिट्या लागसार रस्त्यार झाड पडिल्ल्यान येरादारीक आडखळ जाली. दनपारां 12. 40 वरांच्या सुमाराक वालपयच्या कान रेसिडन्सी लागसार रानवटी झाड पडिल्ल्यान येरादारीक आडखळ जाली. दनपारां 3. 30 वरांच्या सुमाराक वाळपय- ठाणे मार्गार लक्ष्मण हॉटेला लागसार गुलमोहराचें झाड पडिल्ल्यान रस्तो बंद जालो आनी वीज सरयांचेंय लुकसाण जालें. हाका लागून ठाणे वाठारांतली वीज पुरवण कांय वरां बंद जाली. सांजेच्या 4 वरांच्या सुमाराक पाली वाठारांत रस्त्याचेर झाड पडिल्ल्यान कांय वरां खातीर येरादारी आडावली.
 उजो पालोवपी दळाच्या जवानां कडल्यान मेळिल्ले म्हायती प्रमाण वाळपय कदंबा बसस्टॅण्डाचे एके सेप्टीक टांकयेंत म्हस पडून जखमी जाली. दळाच्या जवानांनी ताकतिकेन येवन म्हशीक जीवदान दिलें. मजगतीं, शेनवारा दीसबर सत्तरी म्हालांत कांय प्रमाणांत पावस पडलो, पूण ताका नेट नाशिल्लो. पोरूंचे तुळेंत अंदूं सत्तरी म्हालांत पावसाचें प्रमाण खुबूच उणें आसा. पोरूं जून सोंपपाक सुमार 26 इंच पावसाची नोंद जाल्ली. अंदूं जूनांत फक्त 10 इंच पावस पडिल्ल्याची म्हायती मेळ्ळ्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 